《满江红》
清代·冒禹书

去未经旬，恰早是、两年离别。猛忆着、古寺桥东，叮咛难决。

老我岁华如伏骥，怜卿薄命同飘叶。任楼头、柳色又青青，心常结。

试春日，传柑节。旧时恨，新愁叠。凭半幅鱼书，衷怀私泄。

一夜西风吹驿使，数声残角敲霜月。总关心、情况两茫然，共谁说。

作者简介：冒禹书，字玉简，如皋人。诸生，候选训导。有《倩石居遗草》。